Ha mga bloggers ngan mga hinigugma ko nga Waraynon o Waray: (Hi bloggers and dear fellow Waraynons!)
Baga hin damo na liwat an nahuna-hunaan han maniriday ha akon kasing-kasing, sanglit amo ini an pipira han iya mga karuyag mahisurat. (It seems that the Waray poet in my heart has so much to write again , so here are some of the Waray poems he has inspired me to write.)
An akon bag-o nga mga siday... (My new poems…)
Latayan
(Sinurat ni Waray Sama)
Han mahiuli ako bungto nga gindak’an,
Dayon ko nakit’an an adto nga dalan
Nga urog ko sulsugon ha may kabanwa-an
Nga natikadto ha am’ saop ngan kaum’han.
Ha kada Sabado ako nahingadto
Kay ako an nakuha han hiwat nga bag-o,
Naka long slib nakabotas ngan buri an kalo
Pas-an an ‘ waterkan’ siring pa ni Man Nardo.
Utro nga ginsulsog an ini nga dalan
Kay ginkinano ko kun adto pa an latayan
Nga tinukod la hin duduha nga kawayan
May gu-od ha butnga ngan usa an karap’tan
Ha kada pag-agi han hito nga latayan
Duro an lagutob hinin akon dughan
Halarom an tubig, ha ligid kakug’nan
Kun ako mahulog kalumos an hikaplagan.
Ha dayuday nga lakat hinin kinabuhi
Ha ak’ paghuruhirayo ngada han paghi-uli
Mga gin-agi-an nga kalipay ug pagkuri
Damo an latayan nga sugad-sugad hini.
An Burubaluto
(Sinurat ni Waray Sama)
Panas ngan bitas na an akon tsinelas,
Bisan pa pasu-on pagdug-tong han tangkas,
Diri na gud madara, waray na mahihimo
Angay na iglabog ngadto ha am’ luyo.
Buot ko igburong kay waray na gamit
Pero ha kan Tatay kinahanglan pa magsarit
Siring han ak’ amay, “Uday, igkada la,
Kay bangin pa gad maremedyuhan unina.”
Mabug-on an dughan ginsugot ko hiya,
Bisan nagpapaprumba an ak’ mga luha,
Hin bag-o nga tsinelas diri maglalaum
Kay an kan Tatay bursa duro kahilarum
Han akon pagmata ha kinabuwasan
Lumukso hin kalipay inin akon dughan
Didto han ak duyan may tsinelas nga bag-o
Mayda pa kaupod nga burubaluto.
Tinuhog hin gihay an dahon nga layag
Naduso ha lasaw ligid han am’ payag
Bitas nak’ nga tsinelas nahimo nga mulayan
Nga di mo mapapalit bis’ diin nga tindahan
Bisan nag-agi na an pipira ka dekada
Ha akon kasing-kasing di gud mapapara
Naglulutaw-lutaw pirmi an burubaluto
Nga hinimo han kamot nga hin gugma puno.
An Waray…
(Sinurat ni Waray Sama)
An Waray…
mag-isug daw,
dagko an tingog,
mag-ilob hin agway,
waray gin-aatrasan
bisan tinigbasay,
bis’ diin kumadto
ha kabisug bantugan ,
…ginkakahadlukan.
Pero an tinuod,
an Waray…
magnanong,
mabuliganon,
makisasayawon
bisan kinudal la may aminudo,
makisasangkayon,
maghinatagon,
bisan budo ngan par-ok la nagsasasaro,
maglipayon,
dagko an tingog kay karuyag hin marisyo,
mag-isug la kun ginraraug-daog,
maatubang ha bis’ hin-o nga paug,
diri ngahaw mapalupig
basta may katadungan,
…sangkay nga malalauman.
Hi Mana Bidang
(Sinurat ni Waray Sama)
Bis’ kun libat-libat ngan waray na ngipon,
Hi Mana Bidang chichirika la gihapon;
Halipot an saya, mapula an bayhon
Bisan tikadto la ha may baybayon.
Kun mahapasyada ka hadton ira libong,
Malilipay an im’ mata pati an im’ irong
Natikig hin armidol an kan Cirilo maong
Ngan malimpyo gud bisan an ira sirong.
Pag-abot han adlaw nga Domingo,
Aga-aga pa human na hiya kumarigo
Kay matikang pagpitad, mabaktas tikadto
Masingba, maghalad ha hirayo nga bungto.
Ha dayuday nga lakat han mga adlaw,
Ha butnga han bagyo ngan han mga huraw
Harigi nak ‘ ha kagutom ngan kauhaw
Hi Mana Bidang an lola nga ak’ ikinahidlaw
war_Latn war_Latn war_Latn tgl_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn war_Latn war_Latn war_Latn war_Latn dyu_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn wol_Latn ceb_Latn war_Latn war_Latn ceb_Latn war_Latn bjn_Latn war_Latn war_Latn war_Latn tgl_Latn war_Latn war_Latn war_Latn war_Latn ceb_Latn war_Latn war_Latn war_Latn kac_Latn war_Latn war_Latn war_Latn war_Latn ace_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn